देश की सच्ची सेवा के इस महान काम में हर वर्ग के लोग खुलकर योगदान कर रहे हैं, स्वच्छता के प्रति नए-नए विचार पैदा हो रहे हैं। जिसके बारे में कभी सोचा नहीं गया वो आज जन-मानस की दिनचर्या में शामिल हो चुका है। इसलिए ये कहने में कोई दिक्कत नहीं कि, मेरा देश बदल रहा है, आगे बढ़ रहा है। यूं कह लीजिए की अभियान का शुभारंभ करते हुए प्रधानमंत्री ने जो सपना देखा था, वो साकार होता दिख रहा है। तब उन्होंने कहा था, “सवा सौ करोड़ में एक मोदी नाम का इंसान भी है, अकेला मोदी है, ऐसा नहीं है। इसलिए काम सवा सौ करोड़ देशवासियों का है, ये मैं सवा सौ करोड़ बार बोल रहा हूं। काम सरकार का सिर्फ नहीं है, यह काम सिर्फ मंत्रियों का नहीं है, यह काम सिर्फ सामाजिक संगठन, समर्पित समाज सेवकों का नहीं है। यह जन-सामान्‍य का काम है। जितना ज्‍यादा हम जन सामान्‍य को जोड़ेंगे, लाभ होगा।“